אנג'ליקה יוסטון

אנג'ליקה יוסטון (באנגלית: Anjelica Huston; נולדה ב-8 ביולי 1951) היא שחקנית, במאית ומפיקת קולנוע, סופרת ודוגמנית עבר אמריקאית. זוכת פרס אוסקר לשחקנית המשנה הטובה ביותר, שאת הקריירה שלה החלה כדוגמנית. יוסטון היא הדור השלישי במשפחתה שזכתה בפרס אוסקר, מצטרפת לאביה, הבמאי ג'ון יוסטון, וסבה, השחקן וולטר יוסטון. יוסטון נולדה בסנטה מוניקה, קליפורניה, לג'ון יוסטון, במאי קולנוע, ולאנריקה סומה, פרימה בלרינה. את רוב ילדותה בילתה יוסטון באירלנד ובאנגליה, וגדלה בקלרנס האוס ליד מחוז גולוויי. בשנת 1969 החלה לשחק תפקידים קטנים בסרטים של אביה. ובנוסף באותה שנה, אמה של יוסטון, שהייתה בת 39 הלכה לעולמה כתוצאה מתאונת דרכים. לאחר מכן עברה יוסטון לארצות הברית, שם דגמנה במשך 7 שנים. באמצע שנות ה-70 החליטה יוסטון להתמקד במשחק, ולמדה את המקצוע. תפקידה המשמעותי הראשון היה בסרט "הדוור מצלצל פעמיים" משנת 1981, שם כיכבה לצידו של ג'ק ניקולסון שאיתו הייתה במערכת יחסים משנת 1973. בשנת 1985 שיחקה בסרטו של אביה "הכבוד של פריצי", עליו זכתה בפרס אוסקר לשחקנית המשנה הטובה ביותר, מה שהפך אותה לאדם הראשון שזכה באוסקר לאחר שגם אביו וסבו זכו בו. לאחר מכן החלה יוסטון לככב בסרטים רבים. בשנת 1989 קיבלה מועמדות שנייה לפרס אוסקר לשחקנית המשנה, על משחקה בסרט "שונאים: סיפור אהבה", ובשנת 1990 קיבלה מועמדות נוספת לפרס אוסקר, אך הפעם בקטגוריית השחקנית הטובה ביותר, על משחקה בסרטו של סטיבן פרירס, "הנוכלים". ב-1991 שחקה בסרט "משפחת אדמס" בו גילמה את אם המשפחה, מורטישה אדמס, וב-1993 גילמה שוב דמות זאת, בסרט ההמשך "החיים על פי משפחת אדמס". ב-1998 שיחקה בסרט שובר הקופות "עכשיו ולתמיד" לצידה של דרו ברימור, שם גילמה את הברונות רודמילה דה גנט, אמה החורגת של סינדרלה. בנוסף, שיחקה בשלושה סרטים של וס אנדרסון: "משפחת טננבאום", משנת 2001 "עמוק במים" משנת 2004 ו"רכבת לדארג'ילינג" משנת 2007. בשנת 2006 גילמה את דמותה של מאדם לואיז במערבון "מלאכים נופלים" לצד ליאם ניסן ופירס ברוסנן, וב-2009 דיבבה בסרט האנימציה הראשון של אנדרסון "מר שועל המהולל" המבוסס על ספרו של רואלד דאל בעל שם זהה. בשנת 2008 שיחקה בסרט הקומדיה שחורה "עמוק בגרון" של קלארק גרג. בשנת 2012 החלה יוסטון לשחק בסדרה סמאש המשודרת ברשת NBC. הולכת בעקבות אביה, ניסתה יוסטון את מזלה גם בבימוי. בשנת 1996 ביימה את סרטה הראשון: "Bastard Out of Carolina" וב-1999 את סרטה השני: "אגנס בראון" בהם בנוסף היא גם שיחקה. סרטה השלישי, "לנסוע באוטובוס עם אחותי" יצא בשנת 2005. הייתה לה מערכת יחסים ארוכה עם השחקן ג'ק ניקולסון, בה הם יצאו לסירוגין בין השנים 1973–1989. ב-23 במרץ 1993 נישאה לפסל רוברט גראהם, והם גרו בוניס שבקליפורניה עד למותו ב-27 בדצמבר 2008. בבעלותה חווה בעיירת שלושת הנהרות שבקליפורניה, שם מבקרת בקביעות. אנג'ליקה יוסטון, ברשת החברתית Goodreads אנג'ליקה יוסטון, במסד הנתונים הקולנועיים IMDb (באנגלית) אנג'ליקה יוסטון, באתר "אידיבי", מאגר הידע העברי לקולנוע ישראלי ועולמי אנג'ליקה יוסטון, באתר AllMovie (באנגלית) אנג'ליקה יוסטון, באתר Rotten Tomatoes (באנגלית) אנג'ליקה יוסטון, באתר Metacritic (באנגלית) אנג'ליקה יוסטון, במסד הנתונים הקולנועיים KinoPoisk (ברוסית) אנג'ליקה יוסטון, באתר Last.fm (באנגלית) אנג'ליקה יוסטון, באתר AllMusic (באנגלית) אנג'ליקה יוסטון, באתר MusicBrainz (באנגלית) אנג'ליקה יוסטון, באתר Discogs (באנגלית) רויטרס, עכבר העיר אונליין, אנג'ליקה יוסטון תביים סרט, באתר הארץ, 20 בנובמבר 2006 ארז עמירן, אייקון מאויר בשבוע: אנג'ליקה יוסטון היא מלכת הסטייל הגותי, גם בגיל 70, באתר ynet, 2 ביולי 2021 אנג'ליקה יוסטון, באתר אנציקלופדיה בריטניקה (באנגלית)